ગામની મધ્યમાં એક ચોક છે જે આ ગામની પ્રવૃત્તિઓનું કેન્દ્ર છે. ચોકને સેંત્રુમ કહે છે. પુસ્તકાલય, ચર્ચ, પોસ્ટ-ઑફિસ, કાઉન્સિલ હૉલ, રેસ્ટોરાં, રૂપકડાં કેફે અને અદ્યતન દુકાનો બધું જ અહીં સમાઈ જાય છે. વાર-તહેવારે આ ચોક રૂપ બદલે છે. દર બુધ અને શનિવારે અહીં ગુજરી ભરાય છે, જેમાં તાજાં ફળો, શાકભાજીથી માંડીને કપડાં, રમકડાં, ઘરવખરીનો સામાન એમ વિવિધ વસ્તુઓ મળી રહે છે. તો આ જ ચોક વર્ષમાં એક વખત રંગીન વાઘા પહેરીને બાળકો માટેનો એમ્યુઝમેન્ટ પાર્ક બને છે. હોલેન્ડની રાણીનો જન્મદિવસ પણ લોકો ઉત્સાહથી ઊજવે છે.